തയ്വാനെ പിടിച്ചു കുലുക്കി അതിശക്തമായ ഭൂചലനം ആളപായമില്ല 6.5 തീവ്രതയുള്ള ഭൂചലനമാണു തയ്വാന് മേഖലയില് രേഖപ്പെടുത്തിയത്. തായ്പേയ്: വടക്കുകിഴക്കന് തയ്വാനെ പിടിച്ചു കുലുക്കിയ അതിശക്തമായ ഭൂചലനം റിപ്പോര്ട്ട് ചെയ്തു. ഇന്ന് ഉച്ചയ്ക്ക് ഇന്ത്യന് സമയം 1.11ന് 67 കിലോമീറ്റര് ആഴത്തിലെ പ്രഭവകേന്ദ്രത്തില്നിന്നാണ് ഭൂചലനമുണ്ടായത്. 10 സെക്കന്ഡോളം സമയമാണ് ഭൂചലനം നിലനിന്നത്. സാധാരണയായി ഭൂചലനം അനുഭവപ്പെടാറുള്ള രാജ്യമാണു തയ്വാന്. എന്നാല് ഈ വര്ഷം രൂപപെട്ടതില് ഏറ്റവും വലിയ ഭൂചലനമാണിതെന്ന് വാര്ത്താ ഏജന്സിയായ എഎഫ്പി റിപ്പോര്ട്ട് ചെയ്തു. 6.5 തീവ്രതയുള്ള ഭൂചലനമാണു തയ്വാന് മേഖലയില് രേഖപ്പെടുത്തിയതെന്നു തയ്വാന്റെ കേന്ദ്ര കാലാവസ്ഥാ ബ്യൂറോ പുറത്തു വിട്ട റിപ്പോര്ട്ടില് പറയുന്നു. ഭൂചലനത്തില് തായ്പെയിലെ കെട്ടിടങ്ങള് ഭയാനകമാം വിധം ഇളകിയതായി പ്രദേശവാസികള് വ്യക്തമാക്കി.